Twee verdrink byna toe een die ander wou helpArgieffoto Twee mense is Saterdagmiddag uit die see naby Ballito, noord van Durban, gered nadat een die ander te hulp wou snel en toe self in die moeilikheid beland het. Shawn Herbst, woordvoerder van Netcare 911, het gesê paramedici is kort voor 14:00 saam met die plaaslike Nasionale Seereddingsinstituut (NSRI) en ander nooddienste na Salt Rock-strand ontbied. Volgens Herbst het ŉ man (53) ŉ groep spartelende swemmers in die see gesien en hulle te hulp gesnel. Die man kon daarin slaag om een van die swemmers uit die water te red en is terug om nog een te hulp te snel. Die man het by ŉ 17-jarige meisie in die water uitgekom toe hy self in die moeilikheid beland het. Herbst sê dat nooddienste met hul aankoms albei uit die water na die kus gebring het. Die meisie was bewusteloos en het nie asemgehaal nie. Die KwaDukuze-lewensredders het noodhulp op haar toegepas voordat ambulansdienste op die toneel aangekom en hand bygesit het. Hulle kon daarin slaag om ŉ polsslag te herwin en die meisie is in ŉ kritieke toestand met ŉ lugambulans na ŉ hospitaal geneem. Die man is op sy beurt op die toneel gestabiliseer en met ŉ ambulans na ŉ hospitaal gehaas vir verdere mediese behandeling.